Papersnake/gushiwen huggingface dataset:
幽居
戴某（宋代）

幽栖才一室，意足便为安。片石星霜老，八窗风月寒。

已无蜗角累，自号鹿门看。清夜谁同语，横琴试一弹。
吴江舟次
王微（南北朝）

昔年从此去，寒雨共孤舟。
有病淹归旅，无诗记远游。
半窗残月梦，几树断烟愁。
未抵荒江外，相思一夜秋。
西塞山（在武昌界，孙吴以之为西塞）
罗隐（唐代）

吴塞当时指此山，吴都亡后绿孱颜。岭梅乍暖残妆恨，

沙鸟初孱小队闲。波阔鱼龙应混杂，壁危猿狖奈奸顽。

会将一副寒蓑笠，来与渔翁作往还。
真除后谩记所见
魏了翁（宋代）

记注愆期已隔年，濡螭夹案谩云然。
惟余一事光千古，后殿前朝听直前。
江风
丘葵（宋代）

江风淅淅日将暮，庭叶纷纷天已秋。
对酒欲消今夕恨，挑灯又动昔年愁。
月如有意穿窗罅，虫故移声近枕头。
百感关心不通寐，起开尘匣看吴钩。
四月九日重赴白堤汪氏馆斋是夜月不甚皎徘徊清梦轩池上凄然有作
雷浚（清代）

兵残剩得旧楼台，楼下池边半绿苔。几辈人如花骤落，今宵我与月偕来。

不堪怀旧刚闻笛，如此寻诗合举杯。昨日陇头书恰至，殷勤犹讯劫余灰。
对菊成咏
赵蕃（宋代）

城阴何有唯蓬翳，为乏人工欠除剃。
连朝阴雨早始晴，照眼黄花惊嘒嘒。
结根失所少陵悲，晚何用好退之诗。
那知是物有奇操，要并岁寒松柏知。
凤栖梧
程垓（宋代）

门外飞花风约住。消息江南，已酿黄梅雨。蜀客望乡归不去。当时不合催南渡。

忧国丹心曾独许。纵吐长虹，不奈斜阳暮。莫道春光难揽取。少陵辨得寻花句。
记梦
洪咨夔（宋代）

青天一朵云起东，斗黑怒雨骧玉龙。
江头女子十七八，唤出八十老龙翁。
龙翁掷珠引龙舞，女子笑满双颊红。
天风吹动翡翠佩，骑龙直入蓬莱宫。
题新栽小松
刘得仁（唐代）

满庭萧飒皆凡木，岂得飕飗似石溪。雪夜枝柯疑画出，

月中长短共人齐。未知何日干天及，恐到秋来被鹤栖。

却向旧山寻得处，白云根蕟觅应迷。
次韵王宣义见过夜饮四绝
毛滂（宋代）

凄风落日酒家天，何事囊中长一钱。
快见渴虹横酒户，归须残月上吟鞯。
胡元迈集句作宫词二百首求题跋为书两章 其二
孙应时（宋代）

不讥飞燕在昭阳，但托流莺满建章。狗监若逢杨得意，何妨持此奉君王。
送刘医博
曾巩（宋代）

小人久病如愁感，每叹地僻无良医。
穷居索寞俗事少，坐对荏良风光移。
深冬山城万木落，阴气荡射生寒颸。
东方吐日光入户，素壁闪闪含清辉。
临汀刘君落落者，六伎绝伟如天资。
潜心密与造化会，布指夐有精灵随。
马蹄所至病魔屈，我于此时欣得之。
一来握手与我话，委曲衰王肺与脾。
囊中珍丸撮星斗，俾我嚼咀心颜怡。
洒然沉疴一日解，始免未老为枯骸。
越人湔肠术已缓，仲景纳饼术可卑。
刘君与我德至大，拱璧巨鼎非酬裨。
我嗟刘君乃士类，进退婉婉无瑕疵。
况又新承太守荐，羁鞅日背东门驰。
禁林侍从务周慎，君挟所有直相宜。
贵人四难真可患，去去足以为时规。
金陵杂兴二百首
苏泂（宋代）

客里逢春得几回，山桃还似旧年开。
玄都道士何曾识，真个刘郎去复来。
题玺书宠召卷赠长乐张侯考望二章 其一
张萱（明代）

文星福曜映齐昌，指日追锋驾望郎。三载劳心惟抚字，十城课望让循良。

甘棠阴满群雊雉，伏莽丛空少吠庬。乐乐堂前歌乐只，罗浮东去有桐乡。
次韵金陵赵德夫使君上元三绝 其一
韩驹（宋代）

小风吹水涨平湖，屋角残冰亦已无。投老只图春睡足，可须山鸟强招呼。
三十年来寻剑客
志勤（唐代）

三十年来寻剑客，几回落叶又抽枝。
自从一见桃花后，直至如今更不疑。
还返释言 其七
薛季宣（宋代）

律管实葭灰，气至飒以升。日至幂寒泉，水花结轻冰。

应候固应然，违天亦何能。时哉复时哉，尺璧定自轻。
老人赋郑医芝隐楼敬次韵
洪咨夔（宋代）

鹊经心诀在，鸿宝肘方全。
为问春痟首，何如夏脅肩。
楼居高进月，园涉细疏泉。
学得种芝法，疑君今稚川。
灌园
石宝（明代）

开畦还汲井，勤苦待蔬成。不及池头草，无情日夜生。
咏逸民十一首 其一
赵孟頫（元代）

凤凰览德辉，奋翅翔千仞。矫矫孤竹子，求仁斯得仁。

於心有不孤，视世等埃尘。俯仰志不屈，又不辱其身。

圣言一以宣，万古无缁磷。谁言首阳山，卓与嵩华邻。

采采山中薇，愧尔肉食人。
寄题友人小轩
张嵲（宋代）

簪组岂为累，悠然尘事微。
看山心自适，闭户客来稀。
流水三吴大，清霜众卉腓。
何由纳芒履，一为款荆扉。
夜游宫·鹊相庞儿谁有
张鎡（宋代）

鹊相庞儿谁有。兀底便、笔描不就。小邈如何敢出手。细端相，甚精神、甚洗漱。到老长厮守。不吃饭、也须唧?。你待包弹怎开口。暖底雪，活底花，嫩底柳。
登鹿苑隐天阁 其一
卢襄（宋代）

欲结爱山人，共了寻山债。未有买山钱，愁闻有山卖。
桂枝香·吹箫人去
刘辰翁（宋代）

吹箫人去。但桂影徘徊，荒杯承露。东望芙蓉缥缈，寒光如注。去露夜半横江梦，倚危樯，参差曾赋。茫茫角动，回舟尽兴，未惊鸥鹭。
情知道、明露何处。漫待客黄楼，尘波前度。二十四桥，颇有杜书记否。二三字者今如此，看使君、角巾东路。人间俯仰，悲欢何限，团圆如故。
挽沈云夫
孙应时（宋代）

我昔垂髫日，君来学雪斋。
宁知重骨肉，借作老生涯。
喜剧相过密，惊呈一病乖。
平生此长别，雨泪独伤怀。
雪中四诗
赵蕃（宋代）

岁既遭连旱，天恩锡屡丰。
匪霜伊作雪，因燠遂成风。
信岂朝夕际，谁云反覆中。
寒厅苦无事，冷语却惭工。
归雁亭
白玉蟾（宋代）

嗟予尚未发星星，今日杯茶归雁亭。
几见霜翎巢白草，数行云足篆青冥。
方将寄字来苕霅，莫便翻身过洞庭。
握手亭前话今古，仇池仙墨有余清。
偃息
释文珦（宋代）

偃息冷云边，悠然白已玄。
动时皆物役，静处是吾天。
虚牖延萝月，连筒引竹泉。
心期终不出，就此了余年。
留别武昌潘东柳先生
沈清正（清代）

旅馆消长夏，论文慰索居。秋风吹大别，落日忆三闾。

天远独为客，舟孤惟载书。好尝汉阳酒，不钓武昌鱼。
别后寄大渊二首
刘克庄（宋代）

苛留未忍听骊驹，薄具酸寒不可孤。
邻巷沽来惟饮汁，田家客至具焚枯。
吾衰异昔中年别，子去云谁半夜呼。
敬问伯鱼诗礼外，过庭亦有异闻乎。
高士颂九十一首 其八十七 庞公
黄省曾（明代）

庞公真隐，志凌冰雪。弗慕荣华，自宁巢穴。遗与人殊，身于世绝。

茹秀鹿门，欣怡云月。
咏史诗。石城
胡曾（唐代）

古郢云开白雪楼，汉江还绕石城流。

何人知道寥天月，曾向朱门送莫愁。
口号十首呈程殿撰
陈造（宋代）

欢意长随夜漏长，隆宽尽贷酒边狂。
东归只有南窗梦，夜夜掀髯锦瑟傍。
王季立安抚挽诗 其二
蔡戡（宋代）

相门叨下客，帅幕得佳宾。玉树连阶砌，芙蕖泛水滨。

通家仍有契，论世岂无人。埋玉空遗恨，潸然泪满襟。
王明君吟
李攀龙（明代）

我本良家子，承恩入汉宫。光彩射绮罗，语笑生春风。

君王希召射，在远谁为通。汉宫三十六，处处种梧桐。

美女八千名，各各分当熊。黄金买颜色，丹青多益工。

宁知佳丽人，不出所图中。黄金犹粪土，丹青复何功。

颜色非可恃，粉黛故难同。因念长门赋，夙昔亦相蒙。

君王宠自娱，贱妾以和戎。岂惜贱妾去，但惜长门空。

涕泣顾长门，从此逐秋蓬。
载赓游武夷韵 其一
唐桂芳（明代）

闽海人烟接岛夷，仙家元在画桥西。春风酒熟三姑市，夜雨茶桥九曲溪。

古洞设关閒铁锁，悬崖凿室上云梯。神呵鬼护龙蛇字，他日重来觅旧题。
晚年辟地为圃僭用老坡和靖节归田园居六韵
叶茵（宋代）

结庐田畴间，稔步东西陌。
时哉休且休，聊以适吾适。
汗漫游难逢，崦嵫日易夕。
篠影延户深，苔晕补阶隙。
而有蛙蚓居，口腹犹役役。
顾予安一閒，顶踵蒙帝绩。
发为四时吟，吟中自规益。
守居园池杂题·横湖
文同（宋代）

长湖直东西，漾漾承守寝。
一望见荷花，天机织云锦。
酬邻几问不饮栽菊
司马光（宋代）

黄菊本天物，先随元化生。酒醴乃人功，后因仪狄成。

酒客强亲菊，菊酒初无情。种之荒阶侧，何尝妨独醒。

脩竹气萧洒，自合生君庭。
秋夜思
刘方平（唐代）

旅梦何时尽，征途望每赊。
晚秋淮上水，新月楚人家。
猿啸空山近，鸿飞极浦斜。
明朝南岸去，言折桂枝花。
赠玉芝观王尊师
雍陶（唐代）

处处烟霞寻总遍，却来城市喜逢师。时流见说无人在，

年纪唯逢有鹤知。大药已成宁畏晚，小松初种不嫌迟。

长忧一日归天去，未授灵方遣问谁。
秋日遣怀
陆游（宋代）

野风声如潮，溪水色可染。
浮云时翳日，亦作雨数点。
行歌虽放浪，未至越绳检。
萧然茅三间，送老此山崦。
韩干照夜白 其一
武衍（宋代）

八尺𩤶龙雪到蹄，阿瞒骑罢阿环骑。绝怜千古房星魄，不见明时见乱时。
早发临安
郑善夫（明代）

东阁冬月西关西，仲冬雨雪水复微。去年今年风色恶，大有小有人烟稀。

于潜诸县讨大贼，军旅之后多蟊螣。意外征求莫大繁，今日苍生合苏息。
送知县赵通直
郑亿年（宋代）

仁政三年有始终，阳关声彻去匆匆。森严治已冰霜比，慈爱临民父母同。

解印远瞻京阙路，挂帆高飐楚天风。不须更问昆山事，已有歌谣达帝聪。
鹊桥仙 宴胡安常侍御家
许有壬（元代）

清香华屋，黄葵红叶。正是新凉时节。文园多病不胜杯，孤负杀、时庭秋色。珍肴纷错，玉醅芳烈。醉倒江湖狂客。凉天佳月即中秋，更有个
望南阳湖
萧惟豫（清代）

纵目烟波千万顷，满湖渔艇捕鱼翁。银河半泻山为岸，太极初分气作宫。

挽粟江淮通贡赋，合流济泗竞朝宗。八垓汗漫游何日，欲买扁舟住此中。
秋日武冈南楼怀古
述明（清代）

南楼高敞碧霄悬，极目平沙没远天。济水潺湲空日日，野禾离远自年年。

仙家丹灶荒山里，胜国遗踪夕照前。千古低徊伤往事，杜鹃啼破早秋烟。
代人次韵
李吕（宋代）

当时选胜入经营，杖履宁论阴与晴。
丘壑只应胸次有，溪山故着面前横。
可怜永隔笑谈乐，何况从来兄弟情。
岘首人登休堕泪，搅林风雨作秋声。
春庄
王勃（唐代）

山中兰叶径，城外李桃园。
岂知人事静，不觉鸟声喧。
谒墓五首
刘克庄（宋代）

甘霖长濑四五尺，宿雾缄山三两重。
惭愧□□□□策，年年来为母浇松。
宿石门
叶适（宋代）

好溪泻百壑，南北倾万峰。
山凡堆阜俗，映岸羞为容。
石门忽秀出，老幹荫渟洪。
舍舟从口入，便已离尘中。
众芳拱窟宅，环冈献奇穠。
藤萝异态度，尺寸疑施功。
锦茵翠织成，照耀无春冬。
水行千丈高，喷薄不可穷。
更有洗头盆，云深雾常封。
昔年谢康乐，筑居待其终。
继作者丘裴，语言亦称雄。
邈然百世后，未忝骚人风。
栖栖三羽衣，日晏斋厨空。
云子歇过桨，暂洗氛埃胸。
自叹苦淹留，寂寞不易供。
嗟我老无用，佞山久成翁。
结庐会昌侧，势落鱼虾丛。
种竹似束苇，栽松加断蓬。
小儿饾盆盂，何时至周公。
会当同此住，代输助之舂。
郗恢授衣帖赞
岳珂（宋代）

郗姓三传而至恢，晋代七革而为唐。
书以世而能，摹以久而彰。
予将因高平之奕叶，而撷千古之遗芳。
於戏道徽，尚其不亡，
兹其足以侈摹帖之藏。
次韵和正仲燕保宁览辉游崇胜凤台
黄履（宋代）

霜晨饮保宁，亭午游崇胜。两寺连一岗，相远亦相映。

登临目所击，今古坐可證。重轻叹吴鼎，白黑昭晋乘。

山空霸气灭，花草埋幽径。松孤不易立，修竹无衰盛。

徘徊凤凰台，默默揆所称。虞恩动植被，周道乾坤正。

仪韶与鸣岐，如影随形凭。宋文三十年，陈迹俛仰竟。

因公肆笔题，发我悲秋兴。鄙哉草间活，起自青衣侦。

弱嗣弛严训，元嘉仅澄静。凤兮何德衰，来贻后人订。

微干生巨枝，虽有理亦横。非类心必殊，同声始相应。

迩来王蜀朝，攻杀日靡定。而彼四灵物，迭出如为佞。

因知德未臻，不足称符命。已矣勿复陈，杯中醉贤圣。
赠相虚中上人
方行（元代）

一室安禅久，三生结愿频。
传经来帝子，送食下天神。
水月虚空相，山云自在身。
慈航如可渡，应许姓庞人。
夏日简王尉
方岳（宋代）

松萝为屋芰荷衣，只与凫鸥共钓矶。
雌霓横溪遮钓断，雄风吹钓作尘飞。
山林谁可閒来往。世俗难论真是非。
颇喜雪舟王逸少，夜凉吾欲扣齐扉。
次浦文玉对池荷 其一
邵宝（明代）

超然不见埃，池上见花开。华岳诗中望，庐峰梦里回。

江湖吾道在，坛席若人来。逸调难为和，天工自剪裁。
五月二十三日甲子交六月节稍晴三四五复大雨贼寨未下
方回（元代）

每日看天色，今年厌雨声。重新六甲换，喜得一朝晴。

疲卒淹穷谷，饥民守坏城。竹深荷净处，犹忆旧承平。
老去
释文珦（宋代）

老去玄衣敝，归来白屋寒。
故书多散失，时事转艰难。
背日松悭长，经霜菊尽乾。
邻翁犹念旧，扶杖数相看。
珠崖杂咏次韵七首 其五
钟芳（明代）

塞檄飞星候，江梅破腊初。旌旗严虎队，樽俎答鱼书。

自昔恣群螫，何殊豢众狙。伸威如有待，山海效储胥。
喜刘葆真至粤过访二首 其一
朱尔楷（清代）

雄才伟抱走群儿，天遣相逢五管时。敢比延津双剑合，独怜远道十年思。

文章艺苑推麟角，魂梦江湖绕凤池。尚忆春官压桃李，名传张禄费猜疑。
次韵漳州邓教授二首 其一
李弥逊（宋代）

绛帐初开识马融，尊罍聊共落新宫。三千避席方怀古，四十无毡独见公。

尺璧未磨终可荐，兼金久炼要加功。男儿事业真堪戏，莫把行藏问塞翁。
恭钦二禅人之长庚
释智愚（宋代）

难兄难弟未全知，毒种从来眼戴眉。
若到鄞江有云处，九峰寒碧锁清池。
题璞玉田水仙二幅 其二
徐庸（明代）

清风袅袅露漙漙，佩带黄金自辟寒。花漏欲残□定起，又分香影到蒲团。
范宽小雪山
于立（元代）

山人昔日住山中，山中酒熟蒲萄红。山人醉卧呼不醒，浩荡十日吹天风。

梦驾天风度寥泬，贝阙珠宫互明灭。玉龙千尺拥冰髯，手挹银河弄明月。

仙人劝我金屈卮，更吹白玉双参差。东风琪树花如雪，千片万片凌空飞。

恍恍魂神逐烟雾，起来却蹋孤山路。瑶华满地不堪拾，骑驴直上梅花墓。

范宽善画老有神，恍然见我梦中身。烦君更向溪桥畔，为写当时踏雪人。
送陈判官赴绥
贾岛（唐代）

将军邀入幕，束带便离家。身暖蕉衣窄，天寒碛日斜。

火烧冈断苇，风卷雪平沙。丝竹丰州有，春来秖欠花。
席间次水村主人韵
刘克庄（宋代）

游人似蚁磨边旋，惊怪壶中有别天。
铁画谁如奎画妙，锦湖赛过鉴湖贤。
悬知星照严光濑，不管江通鲁望田。
昭代未应无狗监，诵公新作冕旒前。
桐庐道中杂咏 其一
黎民表（明代）

宿雨朝来歇，山云尚接连。芙蓉乱越渚，粳稻满吴田。

有景拚为客，无机任似禅。乡心虽强制，犹废夜中眠。
邻家伐去墙外柳戏成一绝
黄淮（明代）

无复柔丝拂短墙，空馀烟霭送斜阳。邻家料得多深意，不使春娇恼客肠。
嘉禾百咏·简斋
张尧同（宋代）

诗老追唐句，閒居筑简斋。
芙蓉寒浦外，红落感秋怀。
大观祀社稷九首
佚名（隋代）

[姑洗微二奏]猗欤那欤，生养斯民。
家给人足，时底熙纯。
祗严明福，于荐苾芬。
粢盛岂洁，神乃有闻。
虚斋
晁补之（宋代）

虚斋闭疏窗，竹日光耿耿。
更无司业酒，但有广文冷。
人怜出入独，自喜往还省。
时作苦语诗，幽泉汲修绠。
蟠桃寿图江侍读先生母八十
罗玘（明代）

花开花谢花成桃，穆昔花下听云璈。狡儿摆手攫不得，屑屑覆射空馋饕。

水晶之盘照日月，星宫之君手所操。传闻此实妙辟谷，三千岁龁凡一遭。

五城十城博尺璧，较之此更如毫毛。况人生有母在阁，南山配彼端匪高。

肉飞上昆崙绝岭，夺虎爪下悬万猱。或承九龙自西极，王母昼下骖六鳌。

冰盘照室光闪烁，勾吴水府鲸鲵逃。紫微垣高见天目，驼橐螭首今谁曹。

欲驱飞车离帝所，两耳镗鞳钱塘涛。晓呼黄耳负图去，便觉青鸟声嗷嘈。
和林簿二诗
杜范（宋代）

宦途元自险於山，我辈孤寒分外难。
萧寺羡君成胜概，新诗为我解愁端。
知叹落落无三语，底事区区为一官。
初夏北窗新枕簟，碧梧昼影正清团。
谢周源职方惠诗
赵抃（宋代）

岭上寒梅冒腊开，故人千里意徘徊。佳篇赠我惭无报，明月珠投暗里来。
迟明
王安石（宋代）

攲枕浩无情，蘧蘧独迟明。霜繁红树老，云澹素蟾清。

倦鹊犹三匝，寒鸡未一鸣。故山何处所，应有晓猿惊。
谢卢居士法衣 其一
释慧空（宋代）

鸡足山中藏不得，黄梅夜半负将归。而今卢老重拈出，便是山僧肩上衣。
长歌行
郭世模（宋代）

若木无停阴，积石无还流。葵藿变旦莫，蟪蛄疑春秋。

寸晷轻尺璧，神功宁九州。仰思坐待旦，礼乐隆成周。

君子不可閒，努力崇嘉猷。当思竹帛载，不为鬓发羞。
余山 其六
清珙（元代）

优游静坐野僧家，饮啄随缘度岁华。翠竹黄花閒意思，白云流水淡生涯。

石头莫认山中虎，弓影休疑盏里蛇。林下不知尘世事，夕阳长见送归鸦。
山茶一树自冬至清明後著花不已
陆游（宋代）

东园三日两兼风，桃李飘零扫地空。
惟有山茶偏耐久，绿丛又放数枝红。
重访范兰亭喜晤即同泛舟得天字
戴亨（清代）

片帆曾访暮秋天，采药游踪去未还。久步园林看竹罢，犹瞻云鹤向河边。

迷茫归棹愁中境，忽谩同舟梦里仙。已判疏狂留信宿，平分风月入诗篇。
过在伯于学中
赵蕃（宋代）

晓出城南日映光，水烟横堆树烟长。
多闻政欲从君语，造请宁烟遣我忙。
胜可作亭摅意匠，醉因种竹试传方。
规摹岂止衡山小，安得高歌题屋梁。
怀古呈通守郑定斋
王柏（宋代）

西方有精铁，淬以百炼坚。
范为三尺剑，烱烱双花寒。
勿以埋厚地，勿以投深渊。
未染蛟龙腥，未睨奸雄元。
感庭莎
张耒（宋代）

桃蹊李径有尘埃，初放青莎秀满阶。
想见芊绵古城角，有人嗟我未归来。
寄聱隅先生黄曦
王令（宋代）

王朝簪笏拥天扉，肯以经纶假布衣。
老信苍生终有命，穷忧当世益思归。
一身谁作千年雍，两眼空看万事非。
闻说韦编日开阅，可应三复叹知几。
偈颂二百零五首
释正觉（宋代）

不问维摩经，看底甚麽经，
大千卷出破尘情。水中盐味，
色里胶卷，机前有路妙难名。
才形言像迢然去，又是泥团换眼睛。
念奴娇
佚名（宋代）

仙翁初度，遇端阳佳节，又还两日。怪得箕星光倍正，凌晓独辉日极。料想当年，储祥荐瑞，兆见开先吉。称觞此旦，华堂佳气葱郁。
好看斑戏庭前，芬芳双桂，行作蟾宫客。况有瑶池王母在，重庆举杯欢怿。络秀赐觞，孟光举案，姑妇贤相敌。与君品寿，蓬壶长见仙集。
茉莉花三绝句 其三
王庭圭（宋代）

逆鼻清香小不分，冰肌一洗瘴江昏。岭头未负春消息，恐是梅花欲返魂。
次韵外舅黄虞卿为爱山园好八首
喻良能（宋代）

为爱山园好，芒鞵步步高。
绿针挦露韭，碧箸翦春蒿。
但得林泉趣，谁能州县劳。
何惭王孝伯，痛饮读离骚。
醉春风 无题和宝田作
刘炳照（清代）

媚眼秋波瞬。醉靥红潮晕。倚阑独自总无言，忖。忖。

忖。芳草斜阳，落花微雨，者般愁闷。

相见期难准。抛却情何忍。一场好梦不分明，问。问。

问。柳絮前身，蔷薇后约，那堪重省。
赋得别梦依依到谢家八首 其七
王彦泓（明代）

为有冲烟犯月郎，矜严标格渐成狂。何当白玉莲花盏，更带红鸾冶袖香。

慧绝眼波频送语，喜来巾帔总飘扬。温柔乡里留欢住，不放情人到醉乡。
定北将军班第遣人解达瓦齐至御午门受俘
弘历（清代）

鸳瓦缤纷积瑞银，受俘军礼举重新。丹墀群辟齐肩侍，白组名王系颈陈。

天德好生还贷死，海滨多蹇又逢屯。刑曹宪典聊迟待，指日欧刀剚叛臣。
琅琊道中
郭祥正（宋代）

山头腊雪未全消，山下春泉响石桥。方丈不知深几许，马行时有冷香飘。
酒泉子
潘阆（宋代）

长忆观潮，满郭人争江上望。来疑沧海尽成空。万面鼓声中。
弄潮儿向涛头立。手把红旗旗不湿。别来几向梦中看。梦觉尚心寒。
敷浅原见桃花
刘次庄（宋代）

桃花雨过碎红飞，半逐溪流半染泥。
何处飞来双燕子，一时衔在画梁西。
早梅
张谓（唐代）

一树寒梅白玉条，迥临村路傍溪桥。(村路 一作：林村)
不知近水花先发，疑是经冬雪未销。
于湖曲
张耒（宋代）

武昌云旗蔽天赤，夜筑于湖洗锋镝。
巴滇騄骏风作蹄，去如灭没来不嘶。
日围万里缠孤壁，虏气如霜已潜释。
蛇矛贱士识天颜，玉帐髯奴落妖魄。
君不见铜驼陌上尘沙起，胡骑春来饮瀍水。
浮江天马是龙儿，蹙踏扬州开帝里。
王气高悬五百秋，弄兵老濞空白头。
石城战骨卧秋草，更欲君王分上流。
鸡山十景 其十三 传衣古松
徐弘祖（明代）

碧树千寻云影重，淩风老干独朦茸。直将秦帝登封物，常作僧伽护法龙。

鳞甲半天猿臂舞，幢幡千队凤毛缝。餐冰饱雪千年炼，还共拈花一笑供。
江梅
王十朋（宋代）

园林尽摇落，冰雪独相宜。
预报春消息，花中第一枝。
乾明节祝圣寿
四锡（宋代）

吾皇享福自无涯，百辟称觞礼数加。
韶乐揭天如上界，炉香映日似轻霞。
空中紫气圆成盖，海上蟠桃暖放花。
感应圣人千万寿，神仙日月属官家。
贺景高新居
王炎（宋代）

百楹夏屋势渠渠，气象岿然压里闾。
庭下紫荆方秀茂，阶前玉树亦扶疏。
门容驷马于公宅，客佩金鱼吏部庐。
莫使乌衣文彩减，诸郎勤读五车书。
奉和经略庞龙图延州南城入咏·供兵硙
司马光（宋代）

晨暮响寒泉，飞轮駃风转。
土饱气益振，轻与先零战。
熙宁望祭岳镇海渎十七首
佚名（隋代）

祀以崇德，币则有备。
肃我将事，登降孔时。
精明纯洁，罔有弗祗。
史辞无愧，神用来娭。
哭崔二十四常侍
白居易（唐代）

貂冠初别九重门，马鬣新封四尺坟。薤露歌词非白雪，

旌铭官爵是浮云。伯伦每置随身锸，元亮先为自祭文。

莫道高风无继者，一千年内有崔君。
灵鉴院
陈郊（宋代）

门外轮蹄去不休，谁人识向静中游。
区区名利成韁锁，不道少年能白头。
校旧书
李正民（宋代）

尘垢纷纷漫扫除，可怜乾死蠹书鱼。何须更待青藜照，只合斋心读误书。
次所和竹所诗奉柬（四首）
黄公望（元代）

片玉山前人最良，文章体物写谋长。
古来望族推吴郡，直到云仍姓字香。
月夜泛湖
徐集孙（宋代）

买得扁舟载月明，喜它箫鼓已归城。
一襟风露清吟骨，四望湖归见道情。
花港采菱供果饤，苹洲撷荇荐杯行。
此欢不许人多得，破晓西村鸡犬鸣。
残莲花（后首一作张林诗）
崔橹（唐代）

倚风无力减香时，涵露如啼卧翠池。

金谷楼前马嵬下，世间殊色一般悲。

不耐高风怕冷烟，瘦红欹委倒青莲。

无人解把无尘袖，盛取残香尽日怜。
瑞昌永兴道中作
王十朋（宋代）

蜀道青天手未摩，肩舆从此上危坡。永城朝过路方永，多福夜眠僧不多。

冈畔泥深愁欲雨，渡头舟小喜无波。青山满眼森高木，正为人稀免斧柯。
房中思
李贺（唐代）

新桂如蛾眉，秋风吹小绿。行轮出门去，玉銮声断续。

月轩下风露，晓庭自幽涩。谁能事贞素，卧听莎鸡泣。
赠潘景温叟
欧阳修（宋代）

秦卢不世出，俗子相矜夸。
治疾不知源，横死纷如麻。
番阳奇男子，衣冠本儒家。
学本得心诀，照底穷根厓。
泠然鉴五藏，曾靡毫厘差。
公卿扫榻迎，黄金载盈车。
语言无羽翰，飞入万齿牙。
相逢京洛下，使我惊且嗟。
七年慈母病，庸工口咿哑。
恨不早见君，以乞壶中砂。
通宵耳高论，饮恨知何涯。
瞥然别我去，征途指烟霞。
孤云不可留，泪线风中斜。
悼旧呈赵紫芝
翁卷（宋代）

忆向城南共说诗，山民与我定相随。
如今独来还独往，此恨除君人不知。
雨中作
宋茂初（清代）

东风吹雨到重城，古屋萧森罢送迎。帘护浓阴催暝色，檐飞急溜作泉声。

落红殷地榴初褪，浅碧侵阶藓又生。最是三餐才报罢，短童携出瓦镫檠。
塞上
杜荀鹤（唐代）

旌旗鬣鬣汉将军，闲出巡边帝命新。沙塞旋收饶帐幕，

犬戎时杀少烟尘。冰河夜渡偷来马，雪岭朝飞猎去人。

独作书生疑不稳，软弓轻剑也随身。
采桑子 武陵归，夜泊吴江
侯晰（清代）

分明又是秋江路，短棹烟蓑。唱彻吴歌。隔浦渔灯隐芰荷。

依稀彻港维舟处，生怕风波。凉月无多。掩映低篷几点螺。
驾幸天安宫赋附邑老田父歌
吕令问（唐代）

岁既稔而时清，我后来兮应天行。东都士庶扶轮送，西土诸侯行地迎。

君之德兮德无有，路旁劳赉皆牛酒。乘舆一至长安城，千秋万岁南山寿。
道旁有松为人所刳伐因自吊且慰焉
曾丰（宋代）

稚时蔚苇老槮槮，羞与其他木作林。
独以高风资众望，终为明德累初心。
不容节抗皇天峻，犹幸根盘后土深。
自有茯苓堪自寿，愿言黄帝勿幽寻。
留都偕同年游宏济寺迟王任庵不至
李元弼（明代）

閒来结驷扣禅扉，才到江头重振衣。为爱高僧花径扫，却怜王子剡舟迟。

千峰落木凌空下，万壑晴云入望飞。倦倚危栏遥极目，可堪羁思正依依。
送易从师还金华
林逋（宋代）

吟卷田衣岁向残，孤舟夜泊大江寒。
前岩百本长松色，及早回来带雪看。
生查子 送春同纫兰、畹兰作
杨芸（清代）

无计慰春愁，把酒邀君语。帘外落花风，蓦地催春去。

垂柳画桥阴，嫩碧惊疏雨。春意也阑珊，怕伴愁人住。
海棠
李定（宋代）

青帝行春信自专，精心知向海棠偏。不沾工部风骚力，犹占句芒造化权。

倚槛半开红朵密，绕池初应翠枝连。谁人与拔栽琼苑，看与花王斗后先。
西宫春怨
王昌龄（唐代）

西宫夜静百花香，欲卷珠帘春恨长。
斜抱云和深见月，朦胧树色隐昭阳。
萧山道中
王继谷（清代）

大江日落暮烟凝，估舶家家欲上镫。残柳疏星帆影卸，乱鸦声里到西兴。
上元应制次韵
李吕（宋代）

华灯不夜照青春，鳌背背缯山迥绝尘。
已遣烛龙啣火炬，更开璧月驻飚轮。
长疑化国烟霄近，未觉壶天晚日宾。
知是奎文临海外，赐章今夕宠光频。
失题
赖镜（明代）

一尘都不染，能事是昌黎。古道人谁到，名山君所跻。

烽烟今日息，花鸟仲春齐。何幸高凉地，连年驻马蹄。
寄范参政
方岳（宋代）

逐客无书入帝城，灵光今阙几公卿。
当时何敢书三宿，诸老谁招鲁两生。
双碧崔嵬容雪卧，一黄觳觫了春耕。
极知穷薄难为力，犹幸林间识太平。
粤秀山
陈则（明代）

曜真峰倒海，城市惬山林。策杖凭高眺，微吟寄兴深。

荫松围酌酒，怪石踞弹琴。何必怀招隐，飘然世外心。
淳熙七年春帖子·寿圣齐明广慈太上皇后合六
崔敦诗（宋代）

天上春光别，东皇管领来。
初从旗气转，旋逐跸声囘。
丁家山访李璨
凌策（宋代）

江表遥思岁月赊，幽寻胜迹对繁华。
池塘潋滟凌朱阁，树木参差翳彩霞。
玉斝满倾千日酒，画栏常胜四时花。
当年刘阮应惆怅，不识桃源第一家。
蟋蟀诗
罗隐（唐代）

顽飔毙芳，吹愁夕长。屑戍有动，歌离吊梦。

如诉如言，绪引虚宽。周隙伺榻，繁咽夤缘。

范睡蝉老，冠峨緌好。不冠不緌，尔奚以悲。

蚊蚋有毒，食人肌肉。苍蝇多端，黑白偷安。

尔也出处，物兮莫累。坏舍啼衰，虚堂泣曙。

勿徇喧哗，鼠岂无牙。勿学萋菲，垣亦有耳。

危条槁飞，抽恨咿咿。别帐缸冷，柔魂不定。

美人在何，夜影流波。与子伫立，裴回思多。
应百里李天益来求作奉川十咏似之·耀碑潭
陈著（宋代）

微风篆水自成碑，清月磨潭不受疵。
万里此通归去路，扁舟堪载送行诗。
送郑复常归三山省亲
危素（元代）

嵯嵯麈湖山，飘飘紫薇仙。十年山中鍊形魄，缥缈御气凌苍烟。

采芝朝入虎窟饮，抱月夜就龙宫眠。洞天石扇星斗落，紫凤一举天风旋。

君家正在沧海头，十洲三岛烟雾幽。手持瑶华度海去，白云乱洒扶桑秋。

归来何以为亲寿，蟠木结实行当求。
赠江南僧
方干（唐代）

忘机室亦空，禅与沃州同。唯有半庭竹，能生竟日风。

思山海月上，出定印香终。继后传衣者，还须立雪中。
拜管幼安祠
张善恒（清代）

英雄争逐鹿，百金买宝刀。贤者贵自守，一笑甘蓬蒿。

所以管幼安，立志脱尘嚣。子鱼非吾友，谢绝挥金交。

斗禄原不屑，况肯臣孙曹。濯足沧浪水，归来白发搔。

荒祠何年建，再拜仰清高。感叹不能去，叶落风萧萧。
固陵道中三首 其一
文天祥（宋代）

九天云下垂，一雨作秋色。尘埃化泥涂，原野转萧瑟。

十里一双堠，狐兔卧荆棘。见说数年来，中州乍苏息。
秋夜期卢道士见宿不至
林鸿（明代）

扫石待瑶驾，焚香立阴阶。如何道机熟，反使音期乖。

暝色带疏竹，秋声连夜斋。无因问丹诀，默默此时怀。
句 其三
张顺之（宋代）

聊将遮日手，松下弄清泉。
翻香令 史赤豹贻宜兴所制瓷炉
曹溶（明代）

紫沙团就百花泥，玲珑压倒博山低。安排处，宜深帐，看篆烟、袅过锦帆西。

从今软暖把人迷，宝凫长日不须携。惜无个，真消受，出春葱、笼袖熨冰肌。
七夕
沈佺期（唐代）

秋近雁行稀，天高鹊夜飞。妆成应懒织，今夕渡河归。

月皎宜穿线，风轻得曝衣。来时不可觉，神验有光辉。
和邵不疑校理蒲州十诗 其十 竹轩
司马光（宋代）

茂密正当轩，攲垂欲侵案。风枝忽交戛，月影争凌乱。

诚嘉君子心，匪直林亭玩。
寄朱静佳明府
胡仲弓（宋代）

十载江湖叹不遭，识君岁月漫蹉跎。
文书南去静边省，山水西蹉佳处多。
琴调本高缘抚字，诗逋未了欠催科。
骚人标致清如许，制锦机中制芰荷。
代门生作立春书门贴子诗四首
范成大（宋代）

有喜何须药，无尘即是仙。
壶中春日月，聊数八千年。
初寒拥炉欣而成咏
杨慎（明代）

闭户当严候，围炉似故人。
胡桃无赐炭，榾柮有穷薪。
儿免号寒喜，翁便永夜亲。
焰腾金菡萏，灰聚玉麒麟。
剪烛休论跋，传杯莫记巡。
煎茶浮蟹眼，煨芋皱蚪鳞。
一点那容雪，干门预借春。
灞桥何事者，冻缩苦吟身。
端午帖子·皇帝合六首
欧阳修（宋代）

宝典标灵日，明离正午方。
五行当火德，万寿续天长。
太息
王守仁（明代）

一日复一日，中夜坐叹息。庭中有嘉树，落叶何淅沥。

蒙翳乱藤缠，宁知绝根脉。丈夫贵刚肠，光阴勿虚掷。

头白眼昏昏，吁嗟亦何及。
游青山三首 其三
许子伟（明代）

春到文昌满县花，御杯高处讲无遮。微茫雨色团倾盖，错认青阳是白沙。
赠野老
陈陶（唐代）

何年种芝白云里，人传先生老莱子。

消磨世上名利心，澹若岩间一流水。
偈颂一百零九首
释可湘（宋代）

祖翁活业，无减无增。
纵不挨究，亦自分明。
古田蓄水重重绿，野烧迎春渐渐青。
养气
陆游（宋代）

学道先养气，吾闻三住章。
屏除金鼎药，糠秕玉函方。
凛凛春冰履，兢兢拱璧藏。
高谈忘力守，此病最膏肓。
题梅寄萧雅容布政 其二
杨士奇（明代）

回首分携四越春，江云海树梦频频。过鸿聊寄相思字，定对梅花忆故人。
宾州二首 其一
陶弼（宋代）

广右开炎服，思刚置县衙。羁縻唐世及，正朔圣朝加。

乡分今贺水，邑隶古琅琊。泉脉通明镜，封邻接镆铘。
艮岳百咏 合欢径
李质（唐代）

綵丝拂拂机中锦，绣缕茸茸马项缨。却似汉宫三十六，黄昏时节掩罗屏。
句
晏殊（宋代）

更作丹花满烟叶，欲令佳客剩迟留。
春正七日颙望风静
饶与龄（明代）

巽二连朝恣怒号，冯夷击鼓涌波涛。南帆鳞次悠飏举，北楫龙蟠偃卧高。

谁谓苍旻能助顺，顿教仁气转钧陶。佳辰空负古人日，愁饮江干面色酕。
画松
徐夤（唐代）

涧底阴森验笔精，笔闲开展觉神清。曾当月照还无影，

若许风吹合有声。枝偃只应玄鹤识，根深且与茯苓生。

天台道士频来见，说似株株倚赤城。
八月
韩淲（宋代）

山林风雨便清凉，待把邻家社瓮尝。
到手自应无美恶，回头谁解别斟量。
深居但觉秋声起，熟睡焉知夜漏长。
未老得闲今又老，床头书册渐相忘。
雨霁过雪湖问疾用前韵二首 其一
谢迁（明代）

平湖雨后镜光寒，短棹凌风破淼漫。倒屣欢颜新勿药，归田生计剩遗安。

閒情最是春郊好，遁迹何妨世路难。共拟寻芳须强起，远山如黛雪初残。
甲子年九昼二十五日西寇犯高凉战于坡山
罗蒙正（元代）

原头铁骑气如云，妖祲西来白昼昏。千里西风吹战血，半营残昼照城军。

灶寒尚认飞仙迹，骨冷难招猛士魂。盛代怀柔资辅治，两阶干羽已敷文。
梅开次韵答叶教授二首
项安世（宋代）

雨洗晴烘两行梅，朱朱白白尽情开。
不须更到东亭得，读罢君诗似看来。
林若愚七十
陈藻（宋代）

思我从网山，问道红泉市。
托翁自渔溪，饷我百余里。
数穷初值变，巢穴夜焚毁。
我恰还君家，晓霜失行李。
君家一物无，宦学吾请已。
艰难全信义，勉强图终始。
三载客招提，馈遗无废弛。
薄莫闻叩门，奔走劳仆使。
先生顾之笑，以我匹子美。
他时誓作铭，自送此老死。
新春方七十，行步追鹿豕。
犀斜宿草多，惆怅余一纪。
幸有活头颅，见君松竹比。
屈伸随变化，贫富休悲喜。
人生饱谙历，熟识兴衰理，
身佚心镇愚，千岁焉用彼。
由月波桥而东望梵音阁
王世贞（明代）

飞桥挂西岭，遥与中弇通。明月组文波，万颖射鲛宫。

诸峰一十二，献巧争为雄。奋肩若饥猊，垂首如渴虹。

憔悴欲沈湘，飘飖独凌风。仰盼云间质，梵语错青红。

一柱锦突兀，孤峰玉玲珑。虽疲子猷接，未悲阮径穷。
见刘后村先生
吴龙翰（宋代）

骑却青鸾上禁林，岩岩声价重于金。
花砖日转琼笺暖，莲烛星归玉漏沈。
翰墨挈来三昧手，丝纶画出九重心。
春风已築沙堤路，天上虚皇属意深。
宋玉
李覯（宋代）

世间佳丽每专房，一顾多应万事荒。
梦里若无真宝处，不妨频为赋高唐。
次韵题上封
释德洪（宋代）

天柱唯连紫盖峰，路危不与众峰通。瓢沽狭径疑相值，芋火何人想此风。

借榻醉魂窥冻蚁，凭栏诗眼送飞鸿。空嗟千偈出山去，半摺遗编看未终。
用元亮韵答师川篇末见寄
李彭（宋代）

蚤岁闻君万人敌，定交已悔十年迟。中间会面无虚日，底事分携用此时。

不隔南云无过雁，犹因北阮著新诗。征车欲作日边去，傥赴幽园茗果期。
空山十首 其五 山有花
郭之奇（明代）

空山有花，空山自誇。空山护惜，幽人叹嗟。从风从雨，映日飞霞。

花光相继，山色相赊。花开花落，莫我心遐。谁堪远赠，念此微华。
不如茅屋底四首 其二
陆游（宋代）

南伐逾铜柱，西征出玉关。不如茅屋底，高枕看青山。
对新柳
马治（明代）

萦萦初月柳，撩乱愁边见。
阴忆武昌门，高想灵和殿。
金塘承日映，绮陌迎风转。
学舞未能休，缨情欲谁眷。
泛舟入前仓
陈与义（宋代）

曾鼓盐田棹，前仓不足言。
尽行江左路，初过浙东村。
春去花无迹，潮归岸有痕。
百年都几日，聊复信乾坤。
春日郊行
张嵲（宋代）

晓寻山寺出重城，坏壁谁题兰草行。
照眼芳匪空玉友，并湖风物记金明。
新诗已见成敲钵，旧赏悬知又弃檠。
龙井海棠须靳惜，一樽留取听莺鸣。
冬月河亭即事
汤懋统（清代）

危栏偶向醉时凭，风碾寒流碎玉绳。亭下何人夜吹笛，一篷残雪盖渔镫。
试笺
邓允端（宋代）

拨开宿火起炉烟，留得馀香伴夜禅。
落尽碧桃春不管，东风却放柳飞绵。
赠内子邓硕人糠斋
邝露（明代）

行门何太苦，绝粒对糠斋。未老知身累，忘机与化谐。

閒云送孤影，朗月奏长怀。彤管铭高逸，梁鸾未足偕。
鲁恭治中牟
范晔（南北朝）

鲁恭为中牟令，重德化，不任刑罚。袁安闻之，疑其不实，阴使人往视之。随恭行阡陌，俱坐桑下。有雉过，止其旁，旁有儿童。其人曰：“儿何不捕之？”儿言雉方雏，不得捕。其人讶而起，与恭决曰：“所以来者，欲察君之政绩也。今蝗不犯境，此一异也；爱及鸟兽，此二异也；童有仁心，此三异也。久留徒扰贤者耳，吾将速反，以状白安。”
冬至日寄小侄阿宜诗
杜牧（唐代）

小侄名阿宜，未得三尺长。头圆筋骨紧，两眼明且光。

去年学官人，竹马绕四廊。指挥群儿辈，意气何坚刚。

今年始读书，下口三五行。随兄旦夕去，敛手整衣裳。

去岁冬至日，拜我立我旁。祝尔愿尔贵，仍且寿命长。

今年我江外，今日生一阳。忆尔不可见，祝尔倾一觞。

阳德比君子，初生甚微茫。排阴出九地，万物随开张。

一似小儿学，日就复月将。勤勤不自已，二十能文章。

仕宦至公相，致君作尧汤。我家公相家，剑佩尝丁当。

旧第开朱门，长安城中央。第中无一物，万卷书满堂。

家集二百编，上下驰皇王。多是抚州写，今来五纪强。

尚可与尔读，助尔为贤良。经书括根本，史书阅兴亡。

高摘屈宋艳，浓薰班马香。李杜泛浩浩，韩柳摩苍苍。

近者四君子，与古争强梁。愿尔一祝后，读书日日忙。

一日读十纸，一月读一箱。朝廷用文治，大开官职场。

愿尔出门去，取官如驱羊。吾兄苦好古，学问不可量。

昼居府中治，夜归书满床。后贵有金玉，必不为汝藏。

崔昭生崔芸，李兼生窟郎。堆钱一百屋，破散何披猖。

今虽未即死，饿冻几欲僵。参军与县尉，尘土惊劻勷。

一语不中治，笞箠身满疮。官罢得丝发，好买百树桑。

税钱未输足，得米不敢尝。愿尔闻我语，欢喜入心肠。

大明帝宫阙，杜曲我池塘。我若自潦倒，看汝争翱翔。

总语诸小道，此诗不可忘。
久过重阳菊英粲然即事十首
方回（元代）

江南菊花差晚开，把酒前兰复后梅。
天公何尝负此老，天下腐儒臣方回。
赠砚工杨全
方回（元代）

人间渐少老书生，真赝谁能别旧坑。
磨墨挥毫自奇怪，可须一砚苦求精。
虚谷志归十首
方回（元代）

月旦须终定，阳秋岂易评。
麈毛空自落，牛耳可谁盟。
好恶不相似，是非无太明。
客来倦酬对，坚坐听松声。
挽封州太守赵次公二首
杨万里（宋代）

国尔怀孤愤，麟兮嗣古风。
谓宜空冀北，何意召河东。
榕叶烝山祲，梨花惨殡宫。
传家今有子，身後未应穷。
张郎中籍远寄长句开缄之日已及新秋因举目前仰酬高韵
刘禹锡（唐代）

南宫词客寄新篇，清似湘灵促柱弦。京邑旧游劳梦想，

历阳秋柱正澄鲜。云衔日脚成山雨，风驾潮头入渚田。

对此独吟还独酌，知音不见思怆然。
郊庙歌辞。善胜舞。禋顺
佚名（唐代）

礼毕祀先，香散几筵。罢舞干戚，收撤豆笾。
兰信 其二
孙原湘（清代）

动是飞仙静是神，不容窥破意才真。深情何但能容妾，绝色无须更妒人。

捏土互搀夫婿像，隔帏曾屈小郎宾。寻常喜愠都藏过，还恐全家学笑颦。
和钝庵见留 其三
释慧空（宋代）

作伴才消木上座，同流初未许寒山。而今却向天台去，击动寒岩莫与闲。
蜃楼歌
彭祖润（清代）

东海微明日将出，水天渺渺昏晓割。轻舟机轴镜中行，疾如飞鸟来空阔。

瞥见长城雉堞堆，千门万户洞然开。六街扰扰隔烟雾，人影憧憧往复来。

楼阁玲珑半隐现，分明阊阖开宫殿。云母明窗扇扇排，卷帘红袖窥真面。

觚棱铁马迎风鸣，仿佛漏声催晓箭。无何华屋变长林，万干千株罨绿阴。

柳浪欲迷幺凤采，松涛还泻老龙吟。忽然变幻成岩壑，瑰奇宛似五丁凿。

森森石笋撑青冥，朵朵芙蓉悬碧落。迷离恍恍心忡忡，人间世变将无同。

大千形质终消灭，惟有滔滔流不穷。
水龙吟（次韵黄蘧轩虚谷咏凤花）
陈著（宋代）

杜鹃啼正忙时，半风半雨春慳霁。酴醿未过，樱甜初熟，梅酸微试。一种红芳，九苞真色，舞窗翻砌。自仙樊去后，无人题凤，阑干外、成孤媚。

谁信阳春妙手，锦云机、新番裁制。东君冷看，如何描摸，天然艳美。浑欲乘风，又如羞日，做双飞艳。伫骖鸾，称得花前弄玉，与吟箫婿。
食苦笋
释文珦（宋代）

老去居山乐最真，盘蔬日日富前陈。
爱尝苦笋疏甜笋，似进忠臣远佞臣。
饭为韵清常倍食，酒因味爽或添巡。
美芹之意全相似，颇谓堪将献紫宸。
送严秀才还蜀
王维（唐代）

宁亲为令子，似舅即贤甥。别路经花县，还乡入锦城。

山临青塞断，江向白云平。献赋何时至，明君忆长卿。
近买山范湾自营藏地与亡弟草塘君及外家墓茔
薛嵎（宋代）

分明来日已无几，还似参禅未透时。
吟骨纵清难免死，黄菁多透亦充饥。
题诗遣得山精去，近俗偏将古墓夷。
合眼便为泉下鬼，此身康济莫宜迟。
送希昱上人永嘉觐亲
余靖（宋代）

阊阖西风高，振锡吴门去。
三江碧浸天，惟持一杯渡。
败叶梧桐秋，云中永嘉树。
借问何言归，亲齿桑榆暮。
再怀生育仁，聊为馨洁具。
聆师金石词，郑重加钦慕。
陆梁原上兽，群居先识母。
嗷嗷林中乌，敛翼受子哺。
云何蚩蚩辈，胜衣复能语。
口腹徒自丰，骨肉如行路。
师本谈空人，浮云无去住。
未出轮回身，归心应有悟。
临岐索赠言，愧乏雕章句。
愿达采诗官，当令不孝懼。
赠墨工张公明
杨万里（宋代）

庐陵旧墨说潘衡，庐陵新墨说张生。
潘家衣钵嗣苏子，张家苗张出易水。
易水松花烟一螺，涨起倒流三峡波。
人言天下无白墨，那知真有玄尚白。
磨光漆几夺眼睛，试点一点倾人城。
伯文送海红柑及橄榄 其一
陈杰（宋代）

外大如壶内不粗，闽山风物楚山无。后皇等是栽培力，消得千头与作奴。
赵松雪八骏图
王泽（明代）

赵家王孙擅好书，更复画江如江都。
尝从玉堂罢春直，惯写天江随监奴。
江来西宛龙八尺，势或怒惊如鹊立。
似疑初浴荥河波，身上龙纹五花湿。
王孙写骏不写形，运思已入天机精。
都将临池古书法，落笔一扫千人惊。
今逢此图乃八匹，老我见之唯叹息。
人间驽江漫纷纭，天上龙文谁购得。
忆昨八骏登瑶池，昆仑万里天西陲。
风行电迈景恍惚，翠蕤不动天王旗。
古来八骏虽已矣，房星在天还不死。
雄姿伏枥世岂无，胡乃唯称穆天子。
病中闻子由得告不赴商州三首
苏轼（宋代）

病中闻汝免来商，旅雁何时更著行。
远别不知官爵好，思归苦觉岁年长。
著书多暇真良计，従宦无功谩去乡。
惟有王城最堪隐，万人如海一身藏。
近従章子闻渠说，苦道商人望汝来。
说客有灵惭直道，逋翁久没厌凡才。
夷音仅可通名姓，瘿俗无由辨颈腮。
答策不堪宜落此，上书求免亦何哉。
（章子，惇也。
）辞官不出意谁知，敢向清时怨位卑。
万事悠悠付杯酒，流年冉冉入霜髭。
策曾忤世人嫌汝，《易》可忘忧家有师。
此外知心更谁是，梦魂相觅苦参差。
次韵鉴中八咏
于石（宋代）

我爱鉴湖水，明如照胆铜。
澄清若有待，浑浊那能蒙。
当时贺知章，富贵如苓通。
岂无一亩地，来筑仙人宫。
题芦雁扇
吕本中（宋代）

雁下秋已晚，江天风雨微。宁为聚沙立，不作傍云飞。
虞美人·宝檀金缕鸳鸯枕
毛文锡（五代）

宝檀金缕鸳鸯枕，绶带盘官锦。夕阳低映小窗明，南园绿树语莺莺，梦难成。
玉炉香暖频添炷，满地飘轻絮。珠帘不卷度沉烟，庭前闲立画秋千，艳阳天。
和尉迟赞善秋暮僻居
徐铉（宋代）

登高节物最堪怜，小岭疏林对槛前。轻吹断时云缥缈，

夕阳明槛水澄鲜。江城秋早催寒事，望苑朝稀足晏眠。

庭有菊花尊有酒，若方陶令愧前贤。
过曹钧隐居
钱起（唐代）

荃蕙有奇性，馨香道为人。不居众芳下，宁老空林春。

之子秉高节，攻文还守真。素书寸阴尽，流水怨情新。

济济振缨客，烟霄各致身。谁当举玄晏，不使作良臣。
拟寒山拾得二十首
王安石（宋代）

汝无名高者，以见利贪叨。
汝无行实者，以取著名高。
行实尚非实，利名岂坚牢。
一朝投土窟，魂魄散逃逃。
易道录招饮五首
白玉蟾（宋代）

诗酒交游如骨肉，江湖聚散似云萍。
已烦鹤唳供头盏，且借岚光作画屏。
和见梦
张耒（宋代）

青山将白发，奔走倦埃尘。
与物拙难合，惟君心独亲。
相思成夜梦，得句寄游鳞。
未得亲谈笑，书来莫厌频。
竹枝
刘禹锡（唐代）

白帝城头春草生，
白盐山下蜀江清。
南人上来歌一曲，
北人莫上动乡情。
送袁止安太常受诰后还馀干 其二
杨士奇（明代）

一鹤南飞自玉京，江东人识步虚声。色分玉井芙蓉秀，气挹金茎沆瀣清。

道术不须丹液法，仙家元住白云城。还携龙虎山中侣，共向蓬莱顶上行。
顷入南华僧仲有诗为次其韵仲欲见予诗集 其一
朱翌（宋代）

促驾难求马一寻，行缠快走任山深。上方首入文公褐，小语能披逸少襟。

三尺盆池清照影，五更窗月默传心。更烦细看门前水，昔日西流何似今。
息妫
范薇（清代）

儿女成行泪暗弹，故宫回首夕阳残。楚王任有千金赏，祇买桃花笑曲阑。
杂感六首
黎廷瑞（宋代）

一根起千枝，一枝吐千花。
花复结为实，种种春无涯。
开门扫秋风，闭关养灵芽。
奉和幸安乐公主山庄应制
韦元旦（唐代）

银河南渚帝城隅，帝辇平明出九衢。刻凤蟠螭凌桂邸，

穿池叠石写蓬壶。琼箫暂下钧天乐，绮缀长悬明月珠。

仙榜承恩争既醉，方知朝野更欢娱。
用帅初韵谢其寿我之意
陈著（宋代）

锦云忽把老瞳遮，寿语何为及我家。
怕说庚寅赋湘芷，漫书甲子谱陶花。
长途交鹜鼠为虎，孤迹偷生蛇放蟆。
人世到今何足问，桑榆况已日西斜。
久客浦城台使屡檄不放夜坐达旦
丁耀亢（清代）

山城风雨夜寒侵，欹枕灯残耐苦吟。故国青山万里梦，老亲白发五更心。

微官求劾身仍系，薄俗依人病转深。自拥孤衾愁达旦，卧听童仆有哀音。
偈颂一百二十三首 其八十三
释崇岳（宋代）

怀州牛吃禾，益州马腹胀。天下觅医人，灸猪左膊上。

也好笑，也堪悲，耳垛元来两片皮。
次韵沃祥卿见谢 其一
方一夔（宋代）

屡缘倦翼发虚弹，抛掷明珠不惮难。但见云烟归笔下，不知风雨做秋阑。

枌乡人在依馀热，桑落春浓压早寒。时鼓梅花无谱曲，坐中惊倒董庭兰。
清和吟
邵雍（宋代）

清而不和，隘而多鄙。
和而不清，慢而鲜礼。
既和且清，义无定体。
时行则行，时止则止。
巩路感怀
吕温（唐代）

马嘶白日暮，剑鸣秋气来。我心浩无际，河上空徘徊。
馆宿遇雨怀诸同舍
司马光（宋代）

佳雨濯烦暑，倏然生晓凉。
森沈殿瓦碧，羃历井苔苍。
院静杉篁秀，人闲钟鼓长。
凭谁同把酒，清兴窅相望。
书武侯传
李寅（清代）

寤想宗臣握帝图，盟心无地不艰虞。运移京国方扶汉，力竭西南更托孤。

纵使河山分鼎足，忍教正朔委当涂。可知空谷龙蟠日，莘野躬耕道自符。
麃子岭帐馆寄隐直
刘敞（宋代）

离肠易感岁华催，更席龙沙望紫台。持节不眠宵自永，听笳无事泪空摧。

扁舟何处山阴雪，驿使他年岭上梅。欲寄一书愁已乱，天边应候客星回。
绝命词
瞿式耜（明代）

从容待死与城亡，千古忠臣自主张。三百年来恩泽久，头丝犹带满天香。
寿榕湾祁君七十一
钟卿（明代）

古树层云巽水干，此溪还藉此根盘。沧桑静久观时变，水木资深见菌蟠。

丰茂信知春不老，幽深谁道岁能寒。携樽我有山阴兴，潮涨扁舟正泊阑。
季秋苏五弟缨江楼夜宴崔十三评事、韦少府侄三首
杜甫（唐代）

峡险江惊急，楼高月迥明。一时今夕会，万里故乡情。

星落黄姑渚，秋辞白帝城。老人因酒病，坚坐看君倾。

明月生长好，浮云薄渐遮。悠悠照边塞，悄悄忆京华。

清动杯中物，高随海上查。不眠瞻白兔，百过落乌纱。

对月那无酒，登楼况有江。听歌惊白鬓，笑舞拓秋窗。

尊蚁添相续，沙鸥并一双。尽怜君醉倒，更觉片心降。
送孙挥下第归江东
林鸿（明代）

灞陵杨柳色，樽酒送行尘。得桂都缘命，看花莫怨春。

云霄期自远，途路别来频。疋马东南去，高堂有老亲。
横吹曲辞·长安道
白居易（唐代）

花枝缺处青楼开，艳歌一曲酒一杯。
美人劝我急行乐，自古朱颜不再来。
君不见外州客，长安道，一回来，一回老。
寄门人张芷园闽中
林荐（明代）

闻君江上拥旌旄，共羡书生胆气豪。家学旧传黄石略，汉恩新赐紫貂袍。

一身许国风霜苦，半壁支天汗马劳。此日艰难知不惜，沙场麟阁属吾曹。
鹧鸪天（席上赋）
徐安国（宋代）

翠幕围香夜正迟。红麟生焰烛交辉。纤腰趁拍轻於柳，娇面添妆韵似梅。凝远恨，惜芳期。十年幽梦彩云飞。多情不管霜髯满，犹欲杯翻似旧时。
雪后苦寒行饶抚道中有感
陆游（宋代）

残雪暮还结，朔风晴更寒。
重裘犹粟肤，连酌无骍颜。
指直不可犹，终日缩袖间。
十年走万里，何适不艰难。
附火财须臾，揽辔复慨叹。
恨不以此劳，为国戍玉关。
立春帖子·太上皇后阁
周必大（宋代）

徽音有永坤宁殿，内助无劳德寿宫。
未问夭桃与秾李，先须歌咏二南功。
王子难龙图挽词
苏辙（宋代）

帝子乘鸾已列仙，遗芳留得众孙贤。
俊科蚤与寒儒竞，禁従终偿白发年。
辇路联镳惊往事，圃田回首泣新阡。
旧闻推历知天命，看熟黄粱定洒然。
送张倩归衡岳
胡寅（宋代）

鄙人丽丹书，分合堕荒杳。
玉郎胡为来，高谊云共眇。
一年常惜日，四序乃过鸟。
安能久相留，话别情太悄。
离筵亦何有，瘴雨对蛮醥。
羞以蛙与蛇，茹以芹及蓼。
相将丹荔熟，怅望剥绛皎。
爱君温克姿，不被欢伯绕。
缅怀君祖烈，德粹学甚窈。
乃翁才情富，未试嗟折夭。
早交论金兰，晚契托萝茑。
雇惭兼金赠，聊用苦语晓。
发身在求仁，此理悟者少。
人虽处尘世，心盍度尘表。
凌霄而俛睨，万物孰不小。
规模要宏廓，闻见忌寡謏。
南方君子居，吾敢废强矫。
勿兴儿女恋，后会龟已兆。
千山空棱层，万水自漭渺。
行行得夷路，长辔策騕褭。
初入丹霞
释今壁（明代）

三十馀年劳梦寐，此心惟许此山知。护生堤外欣逢处，长老峰前独立时。

绕壑光回晴雪迥，散花香满宝幢垂。幸陪龙象荣何极，共赌人天九会期。
自剑还道中寄同事苏进之
韦骧（宋代）

君寓姑苏吾舍杭，惯从云水乐仙乡。相逢邂逅趋端礼，同职间关到益昌。

疲俗未肥心所病，故园何在梦偏长。新阳欲动林泉好，觞咏随时且自强。
谢叶秀州惠酒
袁说友（宋代）

雅况尊罍重，高情翰墨余。
寒窗半杯醁，老眼数行书。
旧雨故人少，因风来雁疏。
君侯独怀旧，一岁几相于。
合江探梅
白麟（宋代）

艇子飘摇唤不回，半溪清影漾疏梅。
有人隔岸频招手，和月和霜剪取来。
再和聋字韵诗一谢史宰一呈黎丞 其二
徐鹿卿（宋代）

脩龄阆苑一仙翁，拜跪无妨岂是聋。松柏耐寒宜岁晚，池塘入梦泄春工。

群趋摘尾浑行鹭，一见降心赋草虫。莫谓田园动归兴，渭滨垂老尚三公。
郊行
朱自牧（元代）

缓辔寻春水一涯，最怜朝雨浥轻沙。小溪烟重偏宜柳，平野云垂不碍花。

青眼步兵元好酒，黑头江令未还家。兴长不觉归来晚，过尽城头阵阵鸦。
送富郎中守苏州
王圭（唐代）

绿绨传诏下天畿，驿驭骎骎拥使騑。境上人瞻司马节，里中昼耀买臣衣。

宾帷华履侵宵会，农野朱轓带雨归。方有壮图深许国，庾园无计恋芳菲。
金竹
吕陶（宋代）

修竹已可爱，况复如黄金。天地与正色，雪霜坚此心。

云芝生有节，栗玉种成林。回首渭川远，山间饶翠阴。
送朱瑞卿
黎廷瑞（宋代）

长忆扬州笑口开，扁舟何意子能来。
居然一别又三载，如此相逢能几回。
春色渐归千古树，雨晴犹有隔年梅。
归帆不泊无邠水，少驻东风领一杯。
春寒
释宝昙（宋代）

别院东风料峭寒，春衫已试脱应难。
黄昏却傍灯归去，缓约花期几日看。
答毅夫遗橘株之什三首 其二
陆佃（宋代）

亭榭新修道不芜，丰年焉用橘千奴。请教青帝留三月，拟就嫦娥乞一株。

种玉水田飞白鹭，泳珠风槛对沈凫。便难图画犹争看，定是京西一路无。
满江红（再用前韵）
辛弃疾（宋代）

照影溪梅，怅绝代、幽人独立。更小驻、雍容千骑，羽觞飞急。琴里新声风响佩，笔端醉墨鸦栖壁。是使君、文度旧知名，方相识。

清可漱，泉长滴。高欲卧，云还湿。快晚风吹赠，满怀空碧。宝马嘶归红旆动，团龙试碾铜瓶泣。怕他年、重到路应迷，桃源客。
唐何循吏庙
洪咨夔（宋代）

阿姉云鬒融翠翘，主翁缟发明金貂。
军功告身博一粲，嬖奴铜绶华臀腰。
有民有社桔柏渚，腥风怪电腾炎熛。
望青采木起生庙，奴主分席城狐骄。
延年国钊女宠，无此土木丹青妖。
居人侧目路人指，把炬睥睨桓宫焦。
维唐益昌有循吏，身代挽繂宽科徭。
婆娑棠芾满江浒，不与霜后菰蒲凋。
邦人扣县合词请，撤彼袝此安群嚣。
青袍角带俨如在，云车风马手可招。
前荣得寝曼且硕，庭容百骑鸣簴箫。
龟蛇琢铺閟烟燎，卫卒拔剑垂彤弨。
去思香火几百祀，丛庐风雨寒萧萧。
眼前突兀忽见此，天实假手金屋娇。
吁嗟势来不足恃，秋云变灭春冰消。
桐乡蒸尝麟阁画，未省随手遭人祧。
君不见江原清献楠，新繁卫公柏，
苍榦合抱干云霄。万牛拽倒斫庙柱，
售谀荐佞喘猲獢。只今还有楮钱肯向荒庭烧。
四月十二日经筵躬展御书赐宴左顺门
罗洪先（明代）

谈经内殿重司存，妙简儒英奉至尊。亲仰天颜承玉几，巧当日至上金门。

御书躬进鸣阳颂，仙醴均沾湛露恩。翻愧班行称献纳，五年初侍紫薇垣。
望海
何景明（明代）

登高望远海，万里一长吟。岛屿迎寒日，波涛带夕阴。

岂无乘筏叹，亦有钓鳌心。去去从吾好，三山烟雾深。
木兰花慢 留题济南北城水门
胡祗遹（元代）

历雄都大邑，厌车马，市尘深。爱历下风烟，江湖□郭，城市山林。

人家水芝香里，看万屏千嶂变晴阴。无问买山高价，休论寸土千金。

偶因王事惬闲心。佳处更登临。倩万斛泉珠，四围岚翠，一洗尘襟。

强齐霸图陈迹，但华山平野耸孤岑。今夕高筵清赏，明朝驿骑骎骎。
元日有感率成口号示季渊侄辈效储光羲体
岑安卿（元代）

世家三山踰百年，读书作官还种田。支分派别五十灶，昔日一家同屋眠。

迩来本大枝叶繁，荣枯异体理则然。自家有酒自家吃，有馀尽可宾客延。

自家无钱自家守，慎勿仿效生冤愆。我今新正六十四，发白面黑心未死。

寡交颇觉乡党疏，嫉恶何妨宗族忌。此心但愿子孙贤，诗礼家声勿令坠。

种田有饭蚕有衣，读书作友天下知。纷纷衣锦食肉人，马上相逢知是谁。
赋压波亭呈益阳赵宰
廖行之（宋代）

当涂自诡谯中龙，长驱远斗矜余锋。
孙刘交合出奇计，一炬赤余成三雄。
荆州畴昔借资地，久假乃复相仇攻。
是时熊湘介二国，北有蜀壘南吴牖。
蛮争触竞已千古，往事独有江流东。
人言此水自云阜，联引澬邵经夷中。
崎岖二梅压盘束，擘裂千嶂烦奔冲。
穷豪究勇力少纵，始得平隰流舂容。
纡余十里仅间暇，贔屭五渚俄冲从。
潴为渟渊产百怪，往往不宅冯夷宫。
春霖夏潦故假藉，谷吐川灌资腾舂。
阳侯客气不自禁，驱胁罔象从群凶。
往时井邑困陵藉，欲已此患嗟无庸。
英英忠定经国手，初日小试勤民功。
不烦燃犀照奇鬼，正尔宴坐销狂烽。
筑亭据胜俯百壑，坐使衮衮皆朝宗。
投巫谩诧邺中老，驱鱷未逊潮阳翁。
横流一旦复故道，精意要与神明通。
吾闻祖龙制六合，欲以盛气陵华戎。
将游会稽示汰侈，乃被涛浙还他从。
区区水波岂云恶，要是暴戾神方恫。
安知盛德虽邑宰，能转造化回天工。
尔来百多六十载，民得平土趋耕农。
只今令尹亦公辈，惟有善政希高踪。
兴言晴雨应如答，岂复旱溢忧匆匆。
喜丰对峙且华屋，一桨横绝江无风。
江头秋深足佳趣，林霭烟暝纷冥濛。
乘间领客共赏胜，亦有情话摅心胸。
夫君岂久吏州县，伟望竞已齐衡嵩。
傥令鲸伏波不作，奠枕四海经渠非公。
春晦小雨
宋庠（宋代）

节晦春芜歇，天高暮雨空。
轻雷遥应电，斜日倒成虹。
阴绿苔浮水，幽光蕙转风。
何须俗士驾，三径有蒿蓬。
玉楼春
欧阳修（宋代）

酒美春浓花世界。得意人人千万态。莫教辜负艳阳天，过了堆金何处买。

已去少年无计奈。且愿芳心长恁在。闲愁一点上心来，算得东风吹不解。
建宁试院送杨晋熙广文丈归杭州
谭廷献（清代）

北来云气纷如墨，一春灵雨春无色。雷殷空山草木仆，饥禽塌翅危巢侧。

殊方客子悲余春，消息乡闾不忍闻。昆冈玉石有余望，握手相看各苦辛。

贼去仓黄问家室，千里归人气萧瑟。我有高堂胡不归，口不能言但凄怵。

中流失船冯一壶，赤手救火空奋呼。书生乃尔等木石，艰危到此还歭䠧。

先生意气吾乡里，同客天涯异行止。风鸣万竹仙霞关，晴见双台富春水。

营门笳鼓任喧阗，补被孤征路如砥。再拜乞君谂吾母，未暇闺房念妻子。

去作人间丁令威，人民城郭是耶非。魂梦相随度岭去，杜宇声中泪满衣。
山房
陈允平（宋代）

轩窗四面开，风送海云来。
一阵催花雨，数声惊蛰雷。
蜗涎明石凳，蚁阵绕山台。
此际衣偏湿，熏笼著麝煤。
览镜有感
陆游（宋代）

齿如败屐鬓成丝，七十之年敢自期。
阅世久应书鬼录，强颜那复乞山资。
绯衫荫子踰初望，下泽还乡负圣时。
回首堕沟元有命，不须深计巧丸儿。
挽赵东岩简叔彦侯四首
王迈（宋代）

召节飞来湘水滨，牋天乞取自由身。
悬知寿杖宜扶孔，纵有蒲轮莫致申。
老去最能坚晚节，复来应信有全人。
朱虚不作更生死，谁为苍生问大钧。
频载酒
贺铸（宋代）

金斗城南载酒频。东西飞观跨通津。漾舟聊送雨余春。

桃李趣行无算酌，桑榆收得自由身。酣歌一曲太平人。
初夏咏
彭汝砺（宋代）

簿领纷相压，尘埃懒未堪。轻阴人割麦，微雨客忧蚕。

照水荷衣薄，迎风柳鬓鬖。微吟聊自释，一梦满江南。
叔厚内翰宠示喜雪诗谨次高韵
胡交修（宋代）

吾君忧岁为民祈，天报精衷喜莫违。盈尺定占京辇应，馀花犹莫汝邦飞。

润流土脉沾濡洽，巧著寒梢点缀微。春色欲随晴色动，劝耕农野渐芳菲。
赠坐竿道士
耶律铸（宋代）

说似蓬莱恐更迷，刘郎亲涉武陵溪。梭抛霞绮龙鳞涩，辂展虹陵凤翅齐。

棋烛纵光然日月，宴衣分色剪云霓。桃花零落春风起，笑杀王嫱醉似泥。
太淑人叶氏挽词
楼钥（宋代）

妇职躬苹涧，芳华誓柏舟。
壶彜全肃睦，梵行极清修。
贝叶开空性，神篦豁病眸。
飘然指归路，净观日西流。
偈颂一百一十七首
释绍昙（宋代）

薄福值荒年，日餐三顿粥。
两眼挂青山，真味填枵腹。
贫有余，乐不足。
谁管古人见延寿不见延寿，山前麦熟与未熟。
无事岩泉洗耳听，幽禽巧奏阳春曲。
好大哥，快活快活。
读天宝雷海清舞马事有感 其一 
周霆震（元代）

剑阁迢迢隔两京，衣冠相送范阳城。伤心凝碧池头宴，千载无人传海清。
寄卢载
张祜（唐代）

故人卢氏子，十载旷佳期。少见双鱼信，多闻八米诗。

侏儒他甚饱，款段尔应羸。忽谓今刘二，相逢不熟槌。
廓然送僧之邵武颇叙宗族以自激劝次韵
释德洪（宋代）

道人秀杰僧中龙，挥斤八极转苍穹。虽然削弱不胜服，童稚亦苍揕其胸。

世人徒见例秃发，安知璞玉混铅铜。顾君自是无营者，千山何事来匆匆。

山衣一披出松际，萧然自有清散风。我狂如君不知耻，驽力亦须追高踪。

作诗颇亦叙宗祖，秀气杰句争豪雄。读之吐舌颈为缩，忠义能尔形于中。

初如迷径失向背，忽得车首分西东。从来惷直失计置，猬头但苍衲帔蒙。

饭馀便寝百无事，苍以傲视金盖重。乃今得名齐物志，激快如鸟初出笼。

愿君勿复忘此语，他年吾欲观事功。
胜业寺悦亭
黄庭坚（宋代）

苦雨已解严，诸峰来献状。
不见白头禅，空倚紫藤杖。
孤运铭
释重顯（宋代）

云根石圹，容身待老。
南来北来，闲且寻讨。
五叶一花兮堪对谁，寥寥万古兮空知有。
和资政侍郎湖亭杂咏绝句十首·采菱
梅尧臣（宋代）

紫角菱实肥，青铜菱叶老。
孤根未能定，不及寒塘草。
题真净肖像
张商英（宋代）

云庵纲宗，能用能照。冷面严眸，神光独耀。孰传其旨，觌露唯肖。

前悦后洪，如融如肇。
陪张舍人出郊
曾季狸（宋代）

官桠千寻大，清溪五尺流。眼看春事适，心与老农谋。

节物年年好，田园事事幽。缓归陪皂盖，觅句待苏州。
赠琅邪智先长老
张方平（宋代）

山路层层峻，幽栖最上层。净光悬海月，幻体任春冰。

四句有为法，一心无尽灯。我来忘所问，相伴久腾腾。
拾得携苕箒赞
释子益（宋代）

往来双磵路，脚下起尘埃。
苕箒忙忙扫，何曾扫得来。
送张端明赴召
周必大（宋代）

家传圯上一编书，二纪论思只绪馀。
此去筹帷方倚重，赤松那得便从渠。
过南岳入洞庭湖
杜甫（唐代）

洪波忽争道，岸转异江湖。鄂渚分云树，衡山引舳舻。

翠牙穿裛桨，碧节上寒蒲。病渴身何去，春生力更无。

壤童犁雨雪，渔屋架泥涂。欹侧风帆满，微冥水驿孤。

悠悠回赤壁，浩浩略苍梧。帝子留遗恨，曹公屈壮图。

圣朝光御极，残孽驻艰虞。才淑随厮养，名贤隐锻炉。

邵平元入汉，张翰后归吴。莫怪啼痕数，危樯逐夜乌。
泗上瞻礼僧伽塔
李纲（宋代）

汤汤淮泗滨，实为至人居。至人骨已冷，灵响初不渝。

巍然窣堵波，金碧耀云衢。突兀三百尺，势欲凌霄虚。

乃知天人师，宜有神明扶。忆昔岁乙未，奉亲由此途。

开关瞻晬容，端相不可诬。清秋日当午，为现摩尼珠。

蝉联宝铎间，悬缀如流苏。万目共瞻睹，稚耋驩惊呼。

重来念旧事，感叹涕潸如。再拜礼双足，如师真丈夫。
占晴三首 其一
刘敞（宋代）

小雨何曾湿，轻云苦易开。蛟龙自喣沬，江汉欲飞埃。

碧草寒仍短，喧禽去不回。楚山长对日，未信有阳台。
华亭百咏·秦皇驰道
许尚（宋代）

叹昔秦皇帝，何年此逸游。
迢迢大堽路，千古为嗟羞。
游鸿山
秦旭（明代）

梁鸿山下放归舟，细雨微风晚不收。灯影凄迷过半夜，客怀牢落似三秋。

老无白雪酬知己，贫有黄金买莫愁。一曲吴歌惊梦觉，起看河水带星流。
金锁峰
王世贞（明代）

铁柱洪都压怪螭，龟山金笮系支祈。何如玄帝峰头锁，问着仙人总不知。
移司道中四绝
郑刚中（宋代）

鱼惊鼓吹寒犹出，鸟避旌旗去肯留。
顾我才疏何所用，空将行李慁清幽。
登焦山
王贞仪（清代）

峰势长江矗，涛飞天外声。潜虬能护法，徵士独留名。

塔宇金山寺，人家铁瓮城。凭高一耸目，东望海云平。
遗陈生
虞堪（明代）

流莺罗扇夜徘徊，望断银河鹊未来。何处海门潮送月，几年空照越王台。